Na pomolu je, saznaje Telegram iz izvora bliskih Neovisnima za Hrvatsku, veliki raskol unutar te stranke. Izborni sabor Neovisnih za Hrvatsku trebao bi se održati 22. srpnja u Zagrebu, no sinoć je, tvrdi naš izvor, na adrese 60-ak izaslanika, po nalogu predsjednice Brune Esih, odaslan novi poziv s promijenjenim mjestom: umjesto u Zagrebu, sabor Neovisnih za Hrvatsku održat će se istoga dana, ali u Zadru.

“Bruna Esih je shvatila kako neće imati većinu i kako će joj izmaći mjesto predsjednice stranke, jer je raspoloženje članstva, s obzirom na loš rezultat njene liste za Europski parlament, na strani Zlatka Hasanbegovića, koga žele za novog predsjednika. Zato je sinoć izaslanicima na brzinu e-poštom poslan poziv da će se sabor Neovisnih za Hrvatsku održati u Zadru”, kaže za Telegram izvor blizak toj stranci.

‘Ovo mi je prvi glas’

Tako bi se, prema Telegramovim izvorima, istodobno mogla održati dva sabora Neovisnih za Hrvatsku, što bi definitivno podijelilo stranku, slično onome kada je u rujnu 1993. Anto Đapić u Kutini sazvao izvanredni sabor Hrvatske stranke prava i kada je razvlašten dotadašnji predsjednik HSP-a, Dobroslav Paraga.

“Prvi glas, predsjedništvo stranke i predsjednica su jednoglasno donijeli odluku o saboru u Zagrebu. O ovome što me pitate ne znam ništa”, odgovorio je na Telegramov upit Zlatko Hasanbegović, politički tajnik i glasnogovornik Neovisnih za Hrvatsku.

‘Poštar ne dostavlja nedjeljom’

Prilično zagonetan odgovor na pitanje gdje će se u ponedjeljak, 22. srpnja, održati sabor Neovisnih za Hrvatsku, Telegramu je dao Martin Pauk, predsjednik splitske podružnice stranke na čijem je čelu još uvijek Bruna Esih. “Znam da je otprije definiran 22. srpnja kao datum održavanja sabora stranke, ali zbilja još uvijek nemam informaciju o lokaciji. Mislim da lokacija nije ni bitna, mogu biti Zagreb, Zadar, Cetingrad ili Križevci, svejedno mi je”, kaže Pauk.

Na naš upit spominje li se u pozivu koji je dobio za stranački sabor kao lokacija Zadar ili Zagreb, Pauk je bio još neodređeniji. Doslovno je rekao: “Kao što reče Scottie Pippen”, poštar ne dostavlja nedjeljom. ”Mailman doesn’t deliver on Sunday”, naime, poznata je rečenica glasovitog košarkaša NBA lige Pippena, koju je, da bi izbjegao izravan odgovor, citirao pauk.

Jednako zagonetan bio je i Krešimir Kartelo, zastupnik Neovisnih za Hrvatsku u Skupštini Grada Zagreba i potpredsjednik Gradske skupštine. Na Telegramov upit gdje će se održati sabor Neovisnih za Hrvatsku, u Zagrebu ili Zadru, kratko je rekao: “Ma, ne znam vam. Izdvojio sam se iz tih rasprava”.

Što ako se zbilja održe dva sabora?

Dogodi li se uistinu podjela među Neovisnima za Hrvatsku, pa se održe dva sabora jedan u Zagrebu, drugi u Zadru, o tome koji je zakonit odlučivat će Ministarstvo državne uprave. Naš sugovornik upozorava da iza mogućeg raskola stranke stoji HDZ, koji favorizira Brunu Esih i vidi je kao moguću kandidatkinju za predsjednicu Republike.

“HDZ bi joj mogao pomoći da ostane na čelu stranke unatoč činjenici da više ne uživa većinsku podršku članstva”, kaže naš sugovornik blizak Neovisnima za Hrvatsku. “Ona je HDZ-u zanimljiva i kao moguća kandidatkinja za predsjednicu Republike jer bi njenih mogućih 2 do 3 posto glasova za toliki postotak umanjili izglede Miroslava Škore i pomogli Kolindi Grabar Kitarović”. Bruna Esih, predsjednica stranke, nije odgovarala na više Telegramovih poziva i poslanih poruka.